Steppeilder foretrekker tørrere habitater enn ilder og forekommer på steppe, halvørken, beiteland og åkre. Føden er for det meste gnagere, som siseler, murmeldyr, hamstere, ørkenrotter, markmus og pipeharer. Den unngår skog og er nattaktiv. Arten er utbredt fra Polen, Tsjekkia og Østerrike i vest gjennom Ungarn, Slovakia, Serbia, Romania, Bulgaria, Moldova, Ukraina, østlige Belarus, sørlige Russland, nordlige Georgia, Kasakhstan, Turkmenistan, Usbekistan, Tadsjikistan og Kirgisistan til Mongolia og nordlige og vestlige Kina.